b'\n_START_ARTICLE_\nHypertrofia\n_START_PARAGRAPH_\nHypertrofia on solun rakenneosien lis\xc3\xa4\xc3\xa4ntymisest\xc3\xa4 johtuvaa solun koon kasvua. Hypertrofialla voidaan tarkoittaa my\xc3\xb6s kudoksen tai elimen koon kasvua seurauksena sen solujen kasvusta. Jos kudos sen sijaan kasvaa solujen m\xc3\xa4\xc3\xa4r\xc3\xa4n lis\xc3\xa4\xc3\xa4ntymisen vuoksi, puhutaan hyperplasiasta. Hypertrofiaa ja hyperplasiaa ilmenee kudoksissa usein samanaikaisesti._NEWLINE_Hypertrofia voidaan jakaa fysiologiseen ja patologiseen muotoon. Fysiologinen hypertrofia on elimist\xc3\xb6n normaalia toimintaa, kuten reagointia kudoksen lis\xc3\xa4\xc3\xa4ntyneeseen toiminnalliseen tarpeeseen tai lis\xc3\xa4\xc3\xa4ntyneeseen hormonivaikutukseen. My\xc3\xb6s korvaava hypertrofia, kuten munuaishypertrofia toisen munuaisen poiston j\xc3\xa4lkeen, on fysiologista. Patologinen hypertrofia puolestaan liittyy johonkin elimist\xc3\xb6n tautiprosessiin._NEWLINE_Hypertrofian vastakohta on atrofia eli solujen pieneneminen.\n_START_SECTION_\nSyd\xc3\xa4men hypertrofia\n_START_PARAGRAPH_\nSyd\xc3\xa4men hypertrofiassa syd\xc3\xa4nkammioiden sein\xc3\xa4m\xc3\xa4t paksuuntuvat. Syd\xc3\xa4men hypertrofia on yleisimmin vasemmanpuolista, mutta voi olla my\xc3\xb6s oikean- tai molemminpuolista._NEWLINE_Syd\xc3\xa4men hypertrofiaa on sek\xc3\xa4 fysiologista ett\xc3\xa4 patologista. Syd\xc3\xa4men fysiologista hypertrofiaa esiintyy etenkin urheilijoilla (urheilijansyd\xc3\xa4n), ja sen taustalla on syd\xc3\xa4nlihassolujen lis\xc3\xa4\xc3\xa4ntynyt venytys sek\xc3\xa4 muutokset solujenv\xc3\xa4listen viestiaineiden m\xc3\xa4\xc3\xa4riss\xc3\xa4. Patologisen syd\xc3\xa4men hypertrofian mahdollisia aiheuttajia ovat esimerkiksi perinn\xc3\xb6llinen hypertrofinen kardiomyopatia, l\xc3\xa4pp\xc3\xa4vika, aortan koarktaatio sek\xc3\xa4 verenpainetauti. Patologiseen syd\xc3\xa4men vajaatoimintaan liittyy usein sekundaarisia rappeutumismuutoksia, kuten fibrotisoitumista._NEWLINE_Syd\xc3\xa4nkammion hypertrofia voidaan jakaa my\xc3\xb6s konsentriseen ja eksentriseen hypertrofiaan. Konsentrisessa hypertrofiassa kammion sein\xc3\xa4m\xc3\xa4 on paksuuntunut, mutta kammion luumen ei ole merkitt\xc3\xa4v\xc3\xa4sti laajentunut. Konsentrinen hypertrofia on seurausta esimerkiksi verenpainetaudin aiheuttamasta veren virtausvastuksen kasvusta. Eksentrisess\xc3\xa4 hypertrofiassa kammion luumen on laajentunut, mutta sein\xc3\xa4m\xc3\xa4t eiv\xc3\xa4t v\xc3\xa4ltt\xc3\xa4m\xc3\xa4tt\xc3\xa4 ole paksuuntuneet merkitt\xc3\xa4v\xc3\xa4sti. Eksentrinen hypertrofia aiheutuu syd\xc3\xa4men volyymiylikuormituksesta esimerkiksi aorttal\xc3\xa4pp\xc3\xa4vuodon takia. Urheilijoilla kest\xc3\xa4vyysharjoittelun aiheuttamat muutokset muistuttavat ennemmin eksentrist\xc3\xa4 ja voimaharjoittelun aiheuttamat muutokset konsentrista hypertrofiaa.\n_START_SECTION_\nLis\xc3\xa4munuaisen hypertrofia\n_START_PARAGRAPH_\nLis\xc3\xa4munuaisen hypertrofiaa esiintyy Cushingin taudin yhteydess\xc3\xa4, kun aivolis\xc3\xa4kekasvaimen eritt\xc3\xa4m\xc3\xa4 ylenm\xc3\xa4\xc3\xa4r\xc3\xa4inen kortikotropiini eli ACTH-hormoni stimuloi lis\xc3\xa4munuaisen hormonierityst\xc3\xa4. Lis\xc3\xa4munuaisessa esiintyy t\xc3\xa4ll\xc3\xb6in samanaikaisesti my\xc3\xb6s hyperplasiaa.'